6 нчы дәрес

Тема: Татар телендә тартыклар,аларның саны.Тартык авазлар классификациясе.Татар теленең тартык авазлар системасындагы үзгәрешләр.  
Максат: 1. Тартык авазлар турындагы белемнәрне тирәнәйтү; тартык авазларның ясалыш  
                урыннары һәм ысуллары турында төшенчә бирү.                                        
              2. Укучыларның  тартык авазларны дөрес әйтү һәм язу күнекмәләрен үстерү.

              3.  Укучыларда әхлакый сыйфатлар,табигатькә  сакчыл караш тәрбияләү.
        Бурыч: тел күренешләрен күрә, таба белү сәләтен үстерү;  укучыларның сөйләү һәм фикерләү сәләтен үстерү.
         Планлаштырылган нәтиҗәләр
Шәхескә кагылышлы:   телне өйрәнүгә кызыксыну уяту; үзеңнең сөйләмеңне камилләштерергә омтылу, әхлакый сыйфатлар , табигатькә сакчыл караш  булдыру.
Метапредмет:
             Танып-белү УУГ: укучының  кирәкле мәгълүматны таба, анализлый һәм үз эшчәнлегендә куллана белүе.
Коммуникатив УУГ: сораулар бирә белү; үз фикереңне тулы һәм төгәл итеп әйтә белү; башкаларның фикерләрен тыңлый, аңлый белү.
Регулятив УУГ:  мөстәкыйль рәвештә дәреснең  темасын һәм максатын формалаштыру;   нәтиҗә ясый белү; 
Предмет буенча:  сүздә  тартыкларны аера белү, авазларны дөрес әйтә һәм ясалыш урыннарын билгели белү.
Дәреснең тибы: яңа материалны аңлату
Төп төшенчәләр: тартыкларның классификациясе
Предметара бәйләнеш:  татар әдәбияты
Эшне оештыру: Фронталь,  индивидуаль.
Чыганаклар:   Татар теле. 5 сыйныф:  Ф.Ф.Харисов, Ч.М.Харисова; [ Ф.Ф.Харисов редакциясендә].- Казан: Татар. кит.нәшр.,  2015. Өстәмә: слайдлар, эталон.
	Оештыру  этабы


	Елмаеп карагыз дөньяга,
Рәхәт бит яшәве шулаймы?

Елмаеп яшәсәң көн саен ,

Укырга,уйларга бик җайлы.

Исәнмесез. Хәерле көн,укучылар.Дәрескә  барыгыз да әзерме? Китап – дәфтәрләр  өстәлдәме? Дәресебезне башлыйбыз.



	Укучының белемнәрен актуальләштерү, системалаштыру.
	-Без сезнең белән тел белеменең бик кызыклы тармагын өйрәнә башладык ,әлеге хәрефләрдән  сүз төзеп аның исемен әйтегез эле.
(Н,Ф,Е,О,А,К,Т,И)  Ф О Н Е Т И К А слайд 1
-Фонетика нәрсәне өйрәнә эле ул? ( сөйләм авазларын өйрәнә)

Сөйләм авазлары нинди ике төркемгә бүленә? (тартык һәм сузык)

-Без  аларның кайсыларын өйрәндек? (сузык авазларны)

-Кайсыларын өйрәнмәдек? Хәзер бүгенге дәресебезнең темасын ,максатын билгелик. слайд 2
 ( Без бүген тартык авазлар турында турында сөйләшәбез.)

	Проблемалы сорау кую.
	Бирелгән сүзләрдәге тартыкларга игътибар итик.
Яңгыр                           Туп

Җил                               Китап

Буран                             Укучы

Бәрәңге                          Катык

Бабай                              Кашык  слайд 3
- Ни өчен сүзләр ике баганага бүленгән?

(Беренче баганадагы сүзләр яңгырау тартыклы сүзләр, икенчесендә саңгырау тартыклы сүзләр.)

- Саңгырау тартыклар яңгырау тартыклардан нәрсә белән аерылалар?
-Бу сорауга җавап бирү өчен нинди юл сайлыйбыз? (Дәреслеккә мөрәҗәгать итәбез.)
-Тартыкларның бүленеше нәрсәгә нигезләнгән?

(Тавыш ярыларының катнашу -катнашмавына карап)

· Әйдәгез әле, әлеге бүленешне гади генә итеп тикшереп алабыз.

Кулларыгызны ияк астына, тамак төбе турысына, куеп таблицадагы яңгырау тактыкларны әйтеп карагыз. Нәрсә тоясыз?
(Тамак төбе дерелди.)

-Шулай ук саңгырау тартыкларны әйтеп карыйбыз.Монда ничек?

(Хәзер андый хәрәкәт юк)

-Димәк, нинди нәтиҗә ясыйбыз.

(Яңгырау тактыклар ясалганда тавыш ярылары катнаша, ә саңгырау тартыкларны әйткәндә катнашмый.)Чыгарган нәтиҗәне дәреслектәге кагыйдә белән чагыштырабыз.
- Тагын нәрсәгә карап тартыклар төркемнәргә бүленә икән?Бу сорауга җавапны кайдан һәм ничек табарга мөмкин? (Бу сорауга җавапны таблицадан табып була.Тартыклар ясалу урыннары ягыннан төркемнәргә бүленә )
 - Ниндиләргә бүленә? 
(Ирен- ирен,ирен- теш, тел алды,тел уртасы, тел арты, увуляр, фарингаль, ларингаль)

	Белем һәм күнекмәләрне  ныгыту.
	Теорияне өйрәндек, ә хәзер нәрсә эшлибез.                    (Белемнәрне ныгытабыз)

Укучыларга түбәндәге сүзләр язылган карточкалар күрсәтелә.
                      кеше
                      дәрес

                      бакча

                      урман  слайд 4,5
      Сүзләрдәге тартык авазларны табарга,таблица үрнәгендә характеристика бирергә. Эталон буенча эшләр тикшерелә.

	
	· Укучылар, дәресебезне дәвам итәбез. Сезгә текст бирелгән.
Текстка карата бирелгән биремнәрне үтәгез. 
      Тирә-як тып-тын. Аз гына да җил исми.Кыңгырау чәчәкләр талгын гына тирбәлә.Алар, нидер тыңлагандай, бераз туктап торалар да тагын сизелер–сизелмәс кенә тирбәлә башлыйлар.(Р.Төхфәтуллиннан) слайд 6
 - Эталон буенча эшләрне тикшереп үзегезгә билгеләрне куегыз. слайд 7
- Укучылар бу текстка нинди исем бирер идегез?

- Сезнең болыннарда кыңгырау чәчәген күргәнегез бармы? Чәчәкләрне җыйганда нинди кагыйдәләрне үтисез?



	Рефлексия
	-Укучылар,бүгенге дәрестә нәрсәләрне өйрәндек?

- Бар да аңлашылдымы? Дәрестә алган белемнәрегезне ничек бәялисез? Билгеләрегезне күрсәтегез.

- Тартык авазлар турында тагын нинди яңа мәгълүмат белдегез?

(Тартык авазлар яңгырау һәм саңгырау булалар, ясалу урыннары ягыннан ирен, тел, увуляр, фарингаль, ларингаль кебек төркемнәргә бүленәләр).

	Өй эше.
	1. Сүзләрдәге тартык авазларга характеристика бирергә.

Тәрәзә, агач, машина, әби, кысла.
      2. Дәреслек буенча 37 нче күнегүне укырга, калын язылышлы сүзләрне иҗеккә бүләргә, транскрипциядә күрсәтергә.

      3. Иҗади бирем.”Минем яраткан чәчәгем “дигән темага миниатюр инша язарга. Сүзләрдәге яңгырау тартыкларга бер сызык, саңгырау тартыкларга ике сызык сызарга. слайд 8


